Bivši voditelj TV emisije ‘Top Gear’ Jeremy Clarkson u svojoj kolumni za The Sunday Times prilično je nahvalio Matu Rimca i njegov električni auto Concept One. Clarkson se osvrnuo na nesreću svog kolege Richarda Hammonda koju je doživio vozeći Rimčev automobil koji se potom zapalio.

“Prije nekoliko godina Richard Hammond je upitan da vozi automobil po pisti, i nekako se uspio okrenuti i onda je završio u komi nekoliko tjedana. A sada, kada smo ustanovili da ne može voziti ravno, dokazao je da ne može voziti ni u zavojima.

Malo zeza Hammonda zbog nesreće

Sve što je trebao je voziti mali električni auto niz švicarsku planinu, što je uspijevao, ali je onda nekako, na lijevom zavoju nakon ciljne ravnine izgubio kontrolu, zakotrljao se niz padinu i završio u bolnici. Ponovno”, počinje svoju kolumnu Clarkson, referirajući se na Hammondovu nesreću u Rimčevom automobilu.

Piše potom kako većina normalnih ljudi misli da je struja nešto što pogoni toster ili perilicu rublja. “Ideja kupnje električnog vozila, osim ako niste mljekar, čini se mudra kao kupnja blendera za hranu na benzin. Rimac bi to mogao promijeniti”.

‘Brži je od bilo čega što sam vozio’

Nastavlja kako je Rimčev auto vozio kratko vrijeme i kako nije mogao vjerovati koliko ubzrava. “Ovdje ne govorimo o autu koji je brz kao Lamborghini Aventador. Puno je brži od toga. Brži je od bilo čega što sam vozio i to za jako, jako puno.”

Clarkson piše kako nikad nije bio fan električnih automobila i kako mu se usporedba s normalnim motorima činila bespredmetnom. “No, Rimac je promijenio moje mišljenje. Bio je – nema druge riječi – brilijantan”, piše Clarkson i dodaje kako se auto svidio i Hammondu.

Na kraju piše o hibridnom Range Roveru koji kombinira struju i diesel. Zaključuje svoj tekst sugestijom Land Roveru da konzultira Rimca oko tehnologije koja bi se mogla primijeniti.